Landslagssjefen: – Hadde et godt møte med Ancelotti og Zidane

Ødegaard i landslagstroppen etter Høgmos Zidane-møte

ULLEVAAL/OSLO (VG) Til daglig spiller Martin Ødegaard (16) på nivå tre i Spania. Nå er han tatt ut til Norges EM-kvalifiseringskamp mot Kroatia.

Øyvind Knoph Askeland

Jostein Overvik

Jamel Rake

Oppdatert 17. mars 2015

Artikkelen er over fem år gammel

Mange har ment mye om 16-åringen, både før og etter overgangen til Real Madrid. Januar ble han solgt fra Strømsgodset og siden har midtbanespilleren trent med superstjernene på A-laget i Madrid, mens han har spilt kamper for reservelaget - på det tredje øverste nivået i spansk fotball.

Les kommentaren: Kan føles som å komme hjem

Der har Ødegaard hatt varierende hell, men når Norge nå skal fortsette sin EM-kvalifisering på bortebane mot Kroatia 28. mars, har landslagssjef Per-Mathias Høgmo likevel funnet plass til unggutten.

– Jeg registrerer et herlig engasjement rundt Martin Ødegaard. Han spilte ikke mye, men gjorde en god figur da han var med landslaget sist, sier Høgmo til VG etter å ha bekreftet at Ødegaard får plass i troppen på en pressekonferanse på Ullevaal stadion tirsdag.

Bildespesial:Se bilder fra Ødegaards første Real Madrid-trening

Samtaler med Madrid-sjefene

Der fortalte han også at han har vært i Madrid og hatt et møte med manager Carlo Ancelotti og Castilla-trener Zinedine Zidane.

– Vi har vært mye rundt på besøk til spillere, klubber og trenere. I helgen var vi i Madrid. Vi så Martin trene og 30 minutter i kamp på søndag. Vi hadde et godt møte med Ancelotti og Zidane. De er på samme linje som oss, har stor tro på Martin og lagt et løp for ham, sier Høgmo.

– Hva har disse samtalene gått ut på?

– Samtalene har gått på totaliteten rundt Martins hverdag. Det er gledelig å registrere at de har stor tro på ham, sier Høgmo.

VG Direkte:Vi fulgte uttaket ord for ord

– Martin trener fire dager i uken med A-laget og to med Castilla. Han virker å være i bra gjenge, men skal tilpasse seg ny kultur, nytt språk og lagkamerater. Han har fått en spennende hverdag, fortsetter landslagssjefen.

– Hva kan du si om nivået på det Castilla-laget?

– Castilla er et lag som kjemper om opprykk til nivå to og som består av spillere som rekrutteres direkte til Bundesliga og så videre. Det er sterke individualister.

Artikkelen fortsetter under bildet.

RESERVESTJERNE: Martin Ødegaard har spilt flere kamper for Real Madrid Castilla siden overgangen til Spania, her mot Athletics reserver i februar. I helgen satt han på benken da laget tapte mot Huesca. Foto:Bjørn S. Delebekk,VG

Henger med i kvalifiseringen

Norge ligger for øyeblikket på tredjeplass i gruppe H i EM-kvalifiseringen. Kroatia og Italia ligger ett poeng foran Norge, som har ni poeng etter tre seirer og ett tap på sine fire første kamper.

Etter 0-2 for Italia i august, slo Norge Malta (3-0), Bulgaria (2-1) og Aserbajdsjan (1-0) i høst.

Men foran møtet med Kroatia er flere spillere skadet og ute av kampform. På spissplass spesielt har Per-Mathias Høgmo ikke mange å velge mellom.

– Prestasjonen på trening vil bli viktig, om ikke avgjørende, for hvem som starter mot Kroatia, sier landslagssjefen.

Norges tropp skal til Spania og Marbella for å lade opp til bortekampen neste lørdag. Der vil spillerne kunne vise seg frem for en tydelig usikker Per-Mathias Høgmo.

– Vi må være dyktige i vårt forsvarsspill, dynamiske i vårt press og selvfølgelig være dyktige i vårt kontringsspill. Så må vi bruke den teknikken og farten vi har i laget, sier Høgmo før kampen.

Dette er Norges tropp mot Kroatia:

Keepere:

Sten Grytebust - Aalesund

André Hansen - Rosenborg

Ørjan Håskjold Nyland - Molde

Utespillere:

Tom Høgli - København

Jone Samuelsen - Odd

Mohammed Abdellaoue - Stuttgart

Alexander Tettey - Norwich

Tore Reginiussen - Rosenborg

Per Ciljan Skjelbred - Hertha Berlin

Vegard Forren - Molde

Tarik Elyounoussi - Hoffenheim

Even Hovland - Nürnberg

Håvard Nordtveit - Borussia Mönchengladbach

Anders Konradsen - Rennes

Harmeet Singh - Molde

Stefan Johansen - Celtic

Vegar Eggen Hedenstad - Eintracht Braunschweig

Martin Linnes - Molde

Omar Elabdellaoui - Olympiakos

Markus Henriksen - AZ Alkmaar

Valon Berisha - Red Bull Salzburg

Håvard Nielsen - Eintracht Braunschweig

Mats Møller Dæhli - Freiburg

Martin Ødegaard - Real Madrid

Publisert: 17.03.15 kl. 12:07 Oppdatert: 17.03.15 kl. 15:22

Les også